[pic] | EURÓPAI BIZOTTSÁG |

Brüsszel, 2010.12.13.

COM(2010) 737 végleges

2010/0357 (NLE)

Javaslat:

A TANÁCS …/../EU RENDELETE

az Európai Közösség és a São Tomé és Príncipe Demokratikus Köztársaság közötti halászati partnerségi megállapodás szerinti halászati lehetőségek elosztásáról

INDOKOLÁS

A JAVASLAT HÁTTERE

A Tanácstól kapott megbízás alapján[1] az Európai Bizottság tárgyalásokat folytatott a São Tomé és Príncipe Demokratikus Köztársasággal az Európai Unió és a São Tomé és Príncipe Demokratikus Köztársaság közötti halászati partnerségi megállapodáshoz[2] csatolt, 2007. július 23-án kelt és 2010. május 31-én lejárt jegyzőkönyv megújításáról. A tárgyalások eredményeként a Felek 2010. július 15-én egy új jegyzőkönyvet parafáltak, amely az Unió nevében történő aláírásáról és ideiglenes alkalmazásáról szóló tanácsi határozat elfogadásától számított 3 éves időszakra vonatkozik.

A csatolt rendeletjavaslat a halászati lehetőségeknek az érdekelt tagállamok közötti, a jegyzőkönyvben szereplő hajókategóriák szerinti elosztására vonatkozik.

A Bizottság felkérést kap e javaslat elfogadására és annak a Tanács felé történő továbbítására.

KONZULTÁCIÓ AZ ÉRDEKELTEKKEL; HATÁSVIZSGÁLAT

Az európai uniós hajók számára a São Tomé és Príncipe Demokratikus Köztársaság vizein rendelkezésre álló halászati lehetőségek meghatározását a Bizottság többek között egy külső szakértők által végzett utólagos értékelés eredményeire alapozta, és az egyes tagállamok által a tárgyalások során előterjesztett külön kérelmeket is figyelembe vette.

Az általános cél az Európai Közösség és a São Tomé és Príncipe Demokratikus Köztársaság közötti együttműködés hosszú távon történő fenntartása a 2006-ban bevezetett halászati partnerségi keret megerősítése érdekében, amely a két Fél érdekét egyaránt szolgálva lehetővé teszi São Tomé és Príncipe halászati övezetében a halászati politika fenntartható fejlesztését és a halászati erőforrások felelősségteljes kiaknázását.

Az új jegyzőkönyv kifejezi mindkét Fél törekvését a halászati ágazatban megvalósuló partnerségnek és együttműködésnek a rendelkezésre álló pénzügyi eszközökkel történő megerősítésére. Ennek érdekében ismét megemlítésre kerül, hogy olyan keretet szükséges kialakítani, amely jótékonyan hat az ágazat beruházásainak fejlődésére és a kisipari halászat termékeinek piaci érvényesülésére.

A partnerségi megállapodás új jegyzőkönyvét a Bizottság a Tanács elé terjesztette az aláírás és az ideiglenes alkalmazás jóváhagyása céljából. A szóban forgó jegyzőkönyvet a Bizottság megkötés céljából a Tanácsnak és a Parlamentnek is benyújtotta.

A JAVASLAT JOGI ELEMEI

Az Európai Közösség és a São Tomé és Príncipe Demokratikus Köztársaság közötti halászati partnerségi megállapodás szerinti halászati lehetőségek elosztásáról szóló rendelethez kapcsolódó ezen eljárást a Bizottság az alábbi eljárásokkal párhuzamosan indítja meg:

– az új jegyzőkönyv megkötéséről szóló, az Európai Parlament egyetértésével hozandó tanácsi határozat, valamint

– a jegyzőkönyv aláírásáról és ideiglenes alkalmazásáról szóló tanácsi határozat.

Ami a halászati lehetőségeket illeti, 28 kerítőhálós tonhalhalászhajó és 12 felszíni horogsoros hajó kap engedélyt az új jegyzőkönyv keretében folytatott halászatra. A Szerződésnek megfelelően helyénvaló meghatározni a halászati lehetőségek tagállamok közötti elosztására vonatkozó szabályokat.

KÖLTSÉGVETÉSI VONZATOK

A jegyzőkönyv szerinti, 2 047 500 EUR-t kitevő összes pénzügyi hozzájárulás a teljes időszakra vonatkozóan:

a) 40 hajó számára évi 7000 tonna referencia-tonnatartalomnak megfelelő, évi 455 000 EUR-ból, valamint

b) a São Tomé és Príncipe Demokratikus Köztársaság halászati ágazati politikája fejlesztésének támogatására szánt évi 227 500 EUR-ból adódik össze. Ez a támogatás megfelel a nemzeti halászati politika célkitűzéseinek.

OPCIONÁLIS ELEMEK

Amint az a fentiekből kiderül, ez a rendeletjavaslat 40 európai hajó halászati lehetőségeire vonatkozik. E halászati lehetőségek azonban az állományok állapotának éves értékelése függvényében növelhetők vagy csökkenthetők, ami a pénzügyi hozzájárulás megfelelő kiigazításával is jár.

2010/0357 (NLE)

Javaslat:

A TANÁCS …/../EU RENDELETE

az Európai Közösség és a São Tomé és Príncipe Demokratikus Köztársaság közötti halászati partnerségi megállapodás szerinti halászati lehetőségek elosztásáról

AZ EURÓPAI UNIÓ TANÁCSA,

tekintettel az Európai Unió működéséről szóló szerződésre és különösen annak 43. cikke (3) bekezdésére,

tekintettel a Bizottság javaslatára[3],

mivel:

1. Az Európai Unió a São Tomé és Príncipe Demokratikus Köztársasággal megtárgyalt és 2010. július 15-én parafált egy új, a halászati partnerségi megállapodáshoz csatolt jegyzőkönyvet, amely a halászat tekintetében a São Tomé és Príncipe felségterületéhez vagy joghatósága alá tartozó vizeken halászati lehetőségeket biztosít az Unió hajóinak.

2. A Tanács […]-án/-én elfogadta az új jegyzőkönyv aláírásáról és ideiglenes alkalmazásáról szóló XXX/2010/EU határozatot[4].

3. A halászati lehetőségek tagállamok közötti elosztásának módját mind a jegyzőkönyv ideiglenes alkalmazásának időszakára, mind érvényességének teljes időtartamára vonatkozóan meg kell határozni.

4. A jegyzőkönyv keretében az Európai Unió számára rendelkezésre bocsátott halászati lehetőségek teljes mértékű kihasználása érdekében szükséges a Bizottságot felhatalmazni arra, hogy a valamely tagállam által ki nem használt halászati lehetőségeket ideiglenesen egy másik tagállam részére ossza ki oly módon, hogy az ne érintse a halászati lehetőségeknek a jegyzőkönyvben előírt elosztását vagy tagállamok közötti cseréjét.

5. E rendeletnek az Európai Unió Hivatalos Lapjában való kihirdetését követő napon kell hatályba lépnie.

ELFOGADTA EZT A RENDELETET:

1. cikk

6. Az Európai Közösség és a São Tomé és Príncipe Demokratikus Köztársaság közötti halászati partnerségi megállapodáshoz csatolt jegyzőkönyvben rögzített, az Európai Közösség és a São Tomé és Príncipe Demokratikus Köztársaság közötti halászati partnerségi megállapodáshoz csatolt jegyzőkönyv aláírásáról és ideiglenes alkalmazásáról szóló XXX/2010/EU határozatban is előirányzott halászati lehetőségek a tagállamok között a következők szerint kerülnek elosztásra:

7. kerítőhálós tonhalhalászhajók:

Spanyolország | 15 hajó |

Franciaország | 13 hajó |

8. felszíni horogsoros halászhajók:

Franciaország | 9 hajó |

Portugália | 3 hajó |

9. A közösségi halászhajók közösségi vizeken kívül folytatott halászati tevékenységeinek engedélyezéséről és a harmadik országok hajóinak közösségi vizekhez való hozzáféréséről szóló, 2008. szeptember 29-i 1006/2008/EK tanácsi rendelet[5] a megállapodás és a jegyzőkönyv rendelkezéseinek sérelme nélkül alkalmazandó.

10. Ha az (1) bekezdésben említett tagállamok halászati engedély iránti kérelmei nem merítik ki a jegyzőkönyvben meghatározott halászati lehetőségeket, a Bizottság az 1006/2008/EK rendelet 10. cikkében foglalt rendelkezéseknek megfelelően figyelembe veszi bármely más tagállam halászati engedély iránti kérelmét is.

11. Amennyiben az (1) bekezdésben előírt halászati lehetőségeket nem használják ki teljes mértékben, a Bizottság erről értesíti az érintett tagállamokat, és kéri tőlük annak megerősítését, hogy a halászati lehetőségeket nem használják ki. Amennyiben tíznapos határidőn belül nem érkezik válasz, a Bizottság azt annak megerősítéseként értelmezi, hogy az érintett tagállam hajói nem használják ki teljes mértékben az adott időszakban számukra rendelkezésre álló halászati lehetőségeket. Az érintett tagállam általi megerősítést követően a kihasználatlan halászati lehetőségeket a tagállamok rendelkezésére kell bocsátani.

2. cikk

Ez a rendelet az Európai Unió Hivatalos Lapjában való kihirdetését követő napon lép hatályba.

Ez a rendelet teljes egészében kötelező és közvetlenül alkalmazandó valamennyi tagállamban.

Kelt Brüsszelben, […]-án/én

a Tanács részéről

az elnök

[1] 2010. április 21-i 8627/10. határozat

[2] HL L 205., 2007.8.7., 59. o.

[3] HL C, ...o.

[4] HL C, ...o.

[5] HL L 286., 2008.10.29., 33. o.